La torre medieval de la Carrova, a Amposta, convertida en hotel durant onze dies. La de Font de Quinto, a Camp-redó, en un dispensari mèdic per concertar visites amb els serveis sanitaris. Aquest és el concepte sobre el qual gira 'Hospitalitat', l'obra de Jaume Vidal, que s'ha convertit en la guanyadora del certamen d'art contemporani XYZ, organitzat per Lo Pati Centre d'Art de les Terres de l'Ebre. Un projecte "més conceptual que decoratiu", amb el qual l'artista ampostí vol fer reflexionar sobre conceptes com els usos del patrimoni, especialment els turístics, la competència furibunda en matèria d'allotjaments que han obert noves plataformes per Internet o la manca de serveis que pateixen els petits nuclis de població. Una forma també d'apropar l'art contemporani a la població i una representació de l'anomenat "artivisme", segons la directora de l'XYX, Antònia Ripoll.  Vidal ha destinat els 4.000 euros del premi ha habilitar i posar a la pràctica el seu projecte en dos monuments singulars del curs final de l'Ebre, connectant simbòlicament dos torres gairebé bessones i separades pel riu, que van ser erigides al segle XIII per controlar i defensar la zona. L'artista recorda, però, que tant Temples com Hospitalers, les ordes que les controlaven, també "volien donar auxili i allotjar els pelegrins" amb aquestes construccions. A partir d'aquí es desenvolupa la idea que la Carrova sigui un hotel al llarg d'onze nits, tots els divendres i dissabtes entre el 15 de juliol i el quinze d'agost, a més del 14 i el 24 d'agost.  Un gran cartell amb llums leds instal·lat a la façana anunciarà la nova funció d'"hotel". Des d'aquest dimecres a les nou del matí s'obrirà el període per formalitzar les reserves a través de l'adreça d'Internet www.hotelcarrova.jaumevidalarasa.cat. Es podrà passar una nit a la torre medieval de forma gratuïta. Al primer pis s'hi ha habilitat el dormitori, amb un llit i una taula amb esmorzar. Els allotjats no disposaran ni de llum elèctrica ni aigua corrent: s'hauran d'adaptar a les condicions del lloc, a diferència dels hotels. La intervenció està pensada per un període de temps limitat amb una raói molt clara, segons Vidal. "Quan convertim una d'aquestes torre en parador les perem per a tota la vida. No hi anem als paradors. Quan les obrim durant un més és quan les fem nostres, donar-li ús i quan és comunitari, és nostre", subratlla. En canvi, a la torre de Font de Quinto de Campredó, el concepte gira més al voltant de l'atenció sanitària i la reivindicació de serveis que els nuclis de població més petits no deixen de perdre. Així, Vidal ha plantejat, durant les mateixes dates que en el cas de la Carrova, instal·lar en aquestes dependències un punt d'atenció sanitari, amb una taula i un ordinador connectat a Internet, on es podrà accedir al portal de l'Institut Català de la Salut per concertar visites o efectuar tràmits en línia. Això suposarà obrir també l'espai i fer-lo visitable al públic durant els mateixos dies. En el context de Campredó, EMD de Tortosa que en els últims temps ha patit el fenomen de pèrdua de serveis, aquesta reconversió serveix com a acció reivindicativa. Tot plegat, segons ha subratllat la directora d'XYZ, Antònia Ripoll, encaixa en la idea que planteja el certamen d'art públic i instal·lacions en espais singulars de les Terres de l'Ebre, que arriba a la tercera edició i al qual s'han presentat dotze projectes, tres dels quals van ser seleccionats com a finalistes. No només d'una forma d'innovar i fer arribar l'art contemporani, sovint titllat d'elitista, a la població en general. A través de la recuperació, el replantejament d'espais i la seva comunicació s'aconsegueix generar preguntes i posar sobre la taula plantejaments sobre la seva utilitat o funcions. És l'anomenat "artivisme".   "Ens trobem amb una de les característiques més importants de l'art contemporani: artivisme, activisme de pensament "polític". L'art contemporani no és només estètica sinó que parla de poder pensar, s'amplia plantejant-los moltes preguntes no només emocionals o conceptuals. Per què un hotel, per què durant només quinze dies o per què posem un dispensari a Campredó. Llavors entrem en alguna cosa molt més important: fer activisme per canviar les ments, per canviar la gent i crear opinions", ha tancat Ripoll.

Summary: Reconverteixen les torres de la Carrova i Font de Quinto en hotel i dispensari per reflexionar sobre el patrimoni


Renfe incrementarà a partir de dimarts l'oferta del servei de Rodalies al 63% de l'habitual en hora punta, i mantindrà el 50% durant la resta de la jornada. La decisió es pren reajustant el servei a la demanda prevista, en el que serà el primer dia de retorn a la feina de la gent de serveis no essencials que poden treballar en estat d'alarma. En tot cas, Renfe diu que l'oferta permet mantenir una ocupació que representi un terç de la capacitat màxima, respectant l'objectiu de mantenir les distàncies de seguretat entre els passatgers. A més, dimarts es recupera el servei en tot el seu recorregut a les línies R12, R13 i R14 de Rodalies de Catalunya.  D'altra banda, es manté un servei alternatiu per carretera amb tres expedicions per sentit (matí, migdia i tarda-nit) entre Ripoll i Puigcerdà. La línia R7 a la Universitat Autònoma de Barcelona seguirà tancada i la resta d'estacions seguiran servides per l'R4. La RG1 comparteix recorregut amb trens de l'R11 i R1 i els viatgers de la línia RT1 disposen de serveis de les línies R14, R15 i R16 per desplaçar-se entre Tarragona, Vilaseca i Reus.  Finalment, a l'RT2, els viatgers disposen dels serveis de les línies R4 al tram L'Arboç-Sant Vicenç de Calders, i dels serveis de les línies R14, R15, R16 i R17 entre Sant Vicenç de Calders i Port Aventura.    Els trens de la línia R11 inicien o finalitzen el seu recorregut a l'estació de Portbou.   Renfe desaconsella viatjar excepte que sigui per "raons inajornables o d'extrema necessitat".

Summary: Renfe incrementa l'oferta de rodalies al 63% en hora punta i fins al 50% la resta del dia a partir de dimarts


La vicepresidenta espanyola, Soraya Sáenz de Santamaría, descarta sorpreses durant la jornada d’aquest dimecres del debat d’investidura i menys per part del PSOE a qui demana una "reflexió". “Després que dilluns digués que la  reunió amb el president espanyol era prescindible pocs ciutadans esperen que Sánchez canviï d’opinió”, ha dit la vicepresidenta espanyola als passadissos del Congrés, per afegir que sense el suport del POSE l’Estat està abocat a unes terceres eleccions. Segons Sáenz de Santamaría, totes les formacions polítiques es troben davant “una responsabilitat històrica” per solucionar “una situació excepcional” i ha advertit que una alternativa a Rajoy necessitaria del suport dels independentistes. És per això que ha sentenciat que “Espanya mereix respecte”

Summary: Sáenz de Santamaría no espera sorpreses en el debat i apel·la a la “responsabilitat històrica” del PSOE


La Unitat Central de Delinqüència Econòmica i Fiscal (UDEF) ha detingut aquest dimecres dos comandaments dels Bombers de la Generalitat per presumptes irregularitats en la contractació pública de mitjans aeris per a l'extinció d'incendis. Són el cap de Guàrdia de la Regió Metropolitana Sud, el sotsinspector Ramon Dinarès, i el cap de la Sala Central, l'inspector Manel Bosch, després de registrar les seus dels Bombers de Bellaterra (Vallès Occidental) i Sant Boi de Llobregat (Baix Llobregat). En un primer moment, fonts del Tribunal Superior de Justícia de la Comunitat Valenciana havien informat que hi havia un alt càrrec de la Generalitat detingut. Més tard, s'ha sabut que es tractava de Dinarès, amb un càrrec operatiu. Hi ha més de vint detinguts en l'operació, coordinada pel jutjat d'instrucció número 2 de Sagunt .  El jutjat d'instrucció 2 de Sagunt ha coordinat aquest dimecres un dispositiu policial d'àmbit estatal en el marc de les diligències per una suposada trama de contractes públics relacionats amb empreses del sector aeri dedicades a l'extinció d'incendis forestals, segons informa el Tribunal Superior de Justícia de la Comunitat Valenciana (TSJCV).  L'operació policial, a càrrec del Grup 24 de la UDEF, s'ha tancat amb la detenció de Dinarès i Bosch, entre altres persones responsables d'àrees de la Generalitat en etapes anteriors. També hi ha un exalt càrrec de la Generalitat Valenciana, segons ha confirmat el TSJCV. Encara no han passat a disposició judicial.  Hi ha 21 persones detingudes, segons dades actualitzades per la policia espanyola aquest dimecres a la tarda, i s'han practicat vint registres en empreses i habitatges. A més de Catalunya i la Comunitat Valenciana, les detencions i entrades s'han desenvolupat de forma simultània a Andalusia, les Balears, Castella-la Manxa i Extremadura. La UDEF ha examinat concretament els contractes amb l'empresa Avialsa, segons han apuntat fonts properes a les investigació. En aquestes causa, ja s'ha investigat, entre altres, l'exdelegat del govern valencià, Serafín Castellano, en la seva etapa com a conseller de Justícia. Castellano va ser detingut el maig passat implicat presumptament en aquesta trama.  La seu central dels Bombers de la Generalitat, a Bellaterra (Vallès Occidental), i la seu de la Regió Metropolitana Sud, a Sant Boi de Llobregat (Baix Llobregat) han estat dos dels llocs escorcollats aquest dimecres al matí. Els agents han arribat a la seu de Bellaterra entre les 10 i les 11 hores i han sortit cap a dos quarts de quatre en dos vehicles de paisà, a l'interior d'un dels quals s'han endut Bosch. L'inspector hauria estat responsable en altres etapes de la divisió de mitjans aeris dels Bombers de la Generalitat i cap d'Operacions durant l'incendi d'Horta de Sant Joan el 2009, càrrec del qual va ser rellevat.  Més tard, en l'altre registre que s'estava duent a terme a Sant Boi, la UDEF s'ha emportat detingut Dinarès, que ha sortit amb el rostre tapat. Han estat dos registres discrets, amb els agents vestits de paisà.  Desenes d'investigats en una causa oberta per suborn, malversació i negociació fraudulenta, entre altres delictes  El TSJCV ha informat que ara com ara hi ha més de 30 persones i 20 empreses investigades en aquesta causa per presumptament concertar concursos públics d'àmbit autonòmic, nacional i internacional (Itàlia i Portugal). La investigació, que segueix sota secret de sumari, està oberta per organització criminal, alteració del preu en concurs públic, falsedat mercantil, prevaricació, suborn, malversació, falsedat en document públic i negociació fraudulenta a funcionari públic.

Summary: ACTUALIZACIÓ:Detenen dos comandaments dels Bombers per presumptes irregularitats en la contractació de mitjans aeris


Quatre formacions del Parlament han registrat sengles esmenes a la totalitat als pressupostos de la Generalitat de 2020. Es tracta de Cs, el PSC-Units, la CUP i el PPC. La cambra catalana celebrarà demà dimecres el debat a la totalitat dels comptes per a l'any 2020 i votarà si els continua tramitant o bé si accepta alguna d'aquestes esmenes a la totalitat i, per tant, rebutja els pressupostos i els retorna al Govern perquè en presenti uns de nous. L'únic grup de l'oposició que no ha registrat una esmena a la totalitat és CatECP, amb qui el Govern va pactar els números del 2020, que ja van avançar que demà s'abstindran per facilitar que segueixin tramitant-se.

Summary: Cs, PSC-Units, CUP i PPC registren esmenes a la totalitat als pressupostos de la Generalitat


No poder navegar per Internet, trucar o enviar SMS més enllà de la frontera. Aquest era el malson al qual s’havien d’enfrontar fins ara els ciutadans europeus quan visitaven un altre país comunitari. Però això ja és a punt de convertir-se en història. El 15 de juny és la data marcada des del setembre del 2016 per eliminar el ‘roaming’, el sobrecàrrec que les operadores de telèfon mòbil cobren als seus clients quan operen el mòbil a l’estranger. La mesura és una fita històrica, però els experts alerten que cal llegir bé la lletra petita. Per evitar abusos, les operadores tindran dret de revisar el consum dels seus usuaris. Segons l'Associació Europea de Consumidors els qui estiguin llargues temporades en un altre país europeu hauran d'acabar contractant el servei telefònic allà. “Els sobrecàrrecs pel ‘roaming’ desapareixeran totalment el juny del 2017”, confirmava el portaveu de la Comissió Europea (CE), Alexander Winterstein, el setembre del 2016. El moment ha arribat i els ciutadans europeus ja no hauran de córrer a desactivar les dades mòbils en travessar les seves fronteres. Francesc Gambús, eurodiputat català i membre substitut de la Comissió d'Indústria, considera que l'eliminació del roaming "suposa un estalvi" i, a més, contribueix "a que prenguem consciència que som europeus" perquè "poc a poc anem tirant a terra aquelles barreres que encara conservem de l'existència dels estats". Però la Subdirectora General de l’Associació Europea dels Consumidors, Ursula Pachl, adverteix que la gratuïtat del roaming “està pensada per a persones que viatgen a l’estranger per un període de temps no gaire llarg” i recorda que aquells que passin una llarga temporada en un país estranger “hauran de contractar una tarifa amb una companyia que operi al país on realment viuen”. Brussel·les vol evitar, així, que un ciutadà contracti una tarifa més barata en un país de la UE i l’utilitzi en el seu propi estat.  Pachl recorda que “aquells que tinguin una tarifa amb dades il·limitades també poden patir petits sobrecàrrecs”. Però “els consumidors poden estar tranquils”, matisa. El risc, ara, és que les operadores de telefonia mòbil apugin les tarifes nacionals per tal de compensar la pèrdua d’ingressos que suposa el final del ‘roaming’. La Subdirectora General de l’Associació Europea dels Consumidors adverteix que han pogut "comprovar que en alguns països les companyies operadores intenten incrementar el preu de les tarifes de telèfons mòbils”. Tanmateix, l’eurodiputada del PP Pilar del Castillo, encarregada de l'informe sobre ‘roaming’ al Parlament Europeu, defensa que “no existeix cap raó per justificar que es produeixi una revisió de les tarifes a causa de l’eliminació del ‘roaming’” i recorda a les companyies que “aquesta mesura portarà un increment del consum dades mòbils i, per tant, majors ingressos”.   Amb el mercat digital únic a l’horitzó “L’eliminació del ‘roaming’ significa un pas endavant en la creació d’un mercat digital únic que permeti la UE ser en una bona posició en un escenari de competència global”, afirma del Castillo, que apunta que “no té sentit que en matèria d’Internet i de comunicació existeixi una regulació tan fragmentada entre 28 països”. De fet, ens els darrers anys, la CE està impulsant la construcció del mercat digital únic, a través del qual vol, per exemple, eliminar les barreres estatals a las transaccions efectuades en línia o combatre el fet que alguns productes no estiguin disponibles en tots els països. Anys de negociacions Tot i que la  fi del roaming ja sigui una realitat, el camí ha estat llarg, i la primera proposta formal va ser la de limitar la gratuïtat a 90 dies l’any. La mesura,  presentada el setembre del 2016, va despertar les crítiques de les associacions de consumidors i dels partits del Parlament Europeu, fet que va provocar que la CE fes marxa enrere i en suggerís una de nova dues setmanes després. A partir del 2007 les tarifes per itinerància s’han anat reduint progressivament i el gener del 2017 es va arribar a un acord en l’últim obstacle que impedia l’anunciada eliminació del sobrecàrrec per itinerància. Després d’anys de negociacions, l’eurodiputada Pilar del Castillo reconeix que “els interessos de les companyies i la diversitat pel que fa als mercats de les telecomunicacions entre els diferents països europeus” han estat dos dels esculls més importants. De fet, Gambús admet que hi va haver un moment en què pensaven “que hi hauria tants condicionants que el resultat final no seria aquell al qual s’havia compromès el Parlament”. L’eliminació del sobrecàrrec pel ‘roaming’ és una decisió que, segons l’eurodiputat català, “ajudarà a avançar molt més ràpid en altres aspectes”, entre ells en el mercat digital únic, del qual caldrà veure quin serà el proper pas, ara ja sense ‘roaming’.

Summary: Els sobrecàrrecs pel ‘roaming’, a punt de desaparèixer a la UE


El fiscal del Tribunal Suprem Jaime Moreno ha defensat que la causa s'ha de mantenir en aquest tribunal perquè el procés va suposar un "atemptat greu a l'interès general" que va "superar" l'àmbit de Catalunya. En la seva intervenció a la vista que analitza la competència del Suprem, Moreno ha dit que "derogar" la Constitució estava en la "diana" dels independentistes. Ha afegit que la seva actuació va obligar a la intervenció "del poder legislatiu i l'executiu" amb l'aplicació del 155 i també ha defensat que la causa es mantingui a Madrid perquè la internacionalització el procés "va ser clau per culminar l'objectiu". La fiscalia s'agafa a conferències fetes a l'estranger prèviament a l'1-O per defensar el dret a l'autodeterminació i a pagaments fets des de la delegació de la Generalitat a Brussel·les. El fiscal Jaime Moreno ha defensat que la causa de l'1-O s'ha de jutjar al Suprem i ha contradit els arguments de les defenses. En aquest sentit, ha dit que els lletrats de la defensa han volgut plantejar els fets com a "aïllats" i, en canvi, per a Moreno es tracta d'un "conjunt" d'actuacions que tenien com a objectiu "derogar la Constitució". Per això, entén que uns fets que tenien "a la diana" atemptar contra l'Estat i el TC "no es pot dir que només afectin la comunitat autònoma de Catalunya".  A més, ha dit que la declaració d'independència va suposar "la intervenció" de dos poders de l'Estat: l'executiu i el legislatiu, amb l'aprovació al Senat del 155. "La declaració no queda circumscrita al territori de Catalunya sinó que projecta el resultat a tot el territori nacional", ha reblat.  Importància de la internacionalització El fiscal també s'ha agafat al fet que la internacionalització del procés va ser "clau". "A l'enfocats, al full de ruta o a l'agència Jové apareixen documents on la internacionalització del conflicte es plasma com un dels punts claus per arribar a culminar l'objectiu", ha manifestat.   En aquest sentit, també s'ha referit al paper de 'lobby' exterior amb la realització de conferències internacionals prèvies a l'1-O, les activitats organitzades per les delegacions a l'exterior o articles publicats a mitjans internacionals.  Actes no violents justifiquen la rebel·lió  El fiscal ha defensat que perquè existeixi rebel·lió no tots els actes han de suposar violència. Segons Moreno, hi ha "actes executius del delicte de rebel·lió" com el vot a l'exterior o el pagament fet des de sucursals bancàries a Brussel·les que també justifiquen aquesta actuació.  "Es diu que són actes no violents i és veritat però no tots els actes d'execució de la rebel·lió han de ser violents", afirma.  I també assegura que no es "criminalitza" el fet de votar "ni aquí ni a l'estranger". Però sí justifica que el fet que a les delegacions a l'estranger es "recavés i custodiés el vot" això suposa usar locals per a un acte "que ja era il·legal".  L'Advocacia de l'Estat, "delictes comesos a tot el territori espanyol" La representa de l'Advocacia de l'Estat, Lucía Pedreño, sosté "la comissió efectiva de la conducta delictiva es produeix a tot el territori nacional", ja que l'última finalitat "dels delictes era aconseguir la declaració d'independència d'una part del territori espanyol". "Això afecta a tot el país perquè la sobirania del territori es basa en la indissoluble unitat de la nació espanyola", ha afegit. Així, ha defensat que "els delictes s'han d'entendre que han estat comesos en tot el territori nacional". L'advocada de l'Estat ha negat que s'hagi "forçat" la causa per portar-la al Suprem, com han denunciat algunes defenses. "No s'han buscat a propòsit connexions per portar la causa a aquest tribunal", ha dit. En aquest sentit, considera que existeixen fets que han passat fora de Catalunya. "Que tinguin més o menys rellevància, s'haurà de dilucidar al judici, però existeixen fets suficients per justificar la competència d'aquest tribunal". Pedreño creu que les mateixes defenses "no poden negar" que hi ha hagut "un element internacional". Pedreño ha retret a algunes defenses que hagin denunciat "vulneració de drets fonamentals", ja que considera que "no és admissible" en la vista de previ pronunciament que s'ha celebrat aquest dimarts al Suprem. "Té un altre moment processal, el dels escrits de defensa", ha asseverat.  Vox lamenta que es posi en qüestió "la unitat del poder judicial" Per la seva banda, l'advocat de l'acusació popular, que exerceix Vox, Pedro Fernández, ha defensat que la competència del judici es mantingui al Tribunal Suprem. Per a Fernández, es justifica que el judici es mantingui al Suprem per la "transcendència per al conjunt de la societat" que suposen "la defensa de la Constitució i la unitat territorial". També ha citat el Conveni Europeu per als Drets Humans contempla l'excepció que, quan té al causa un alt tribunal d'un estat, que es pot "evitar una doble instància sense que suposi vulnerar drets humans". Un cop acabada la vista, en una atenció als mitjans de comunicació, el també advocat de Vox Javier Ortega ha denunciat que s'hagi volgut "posar en qüestió la unitat del poder judicial", perquè el TSJC "també forma part del poder judicial". A més, Ortega ha afegit que no permetran que "es faci una causa política del que és una causa penal d'uns fets tan greus com un cop d'estat".

Summary: La fiscalia diu que el judici s'ha de fer al Suprem perquè "derogar" la Constitució estava "en la diana" del procés


El Sindicat Unificat de Policia ha exigit una reunió urgent al ministre de l’Interior, Fernando Grande-Marlaska, perquè doni explicacions sobre el dispositiu desplegat a Catalunya, davant “la gravetat dels incidents registrats a Barcelona”, per cinc nits consecutives. Si el ministre no hi accedeix, el SUP deixarà de veure Grande-Marlaska “com un interlocutor vàlid” i li demanarà que presenti la “dimissió irrevocable”. El sindicat compara l’entorn violent d’aquests dies a Barcelona amb del País Basc i Navarra als anys vuitanta i noranta i reclama ampliar el dispositiu policial de manera “immediata”. El sindicat ha fet recompte dels efectes dels actes violents, amb 207 agents dels cossos de seguretat ferits, més de 800 contenidors cremats i 110 vehicles policials amb danys.  El sindicat recorda que hi ha set agents atesos per cops de pedra o altres objectes contundents que “grups organitzats” llancen contra els agents. El SUP considera que el ministre manté “una actitud impròpia de qui ha de vetllar per la seguretat dels policies nacionals i del conjunt de la ciutadania”.  Per tot això, li demanen que “doni la cara” davant els representants dels agents, que estan fent “jornades de gairebé vint hores en un entorn de violència i tensió extrem, mai vist a Barcelona, diuen i "molt similar a l’organitzat per la banda terrorista ETA als carrers del País Basc i Navarra als anys vuitanta i noranta". El sindicat reclama ampliar el dispositiu policial de manera “immediata” amb els efectius d’Unitats d’Intervenció Policial i Unitats de Prevenció i Reacció” que calgui per poder facilitar el descans dels agents.

Summary: El SUP exigeix a Grande-Marlaska una “reunió urgent” sobre el desplegament policial o que dimiteixi


El líder de Cs, Albert Rivera, s’ha mostrat disposat aquest dijous a debatre sobre l’aplicació de la Llei de partits a la CUP, en la línia del plantejament que ha fet aquesta setmana el president del PP, Pablo Casado, tot i que ha demanat als populars que vagin més enllà i abordin la possibilitat de foragitar els partits independentistes del Congrés. En aquest sentit, ha recordat que la seva formació aposta per establir un mínim de vots del 3% a tot l’Estat per poder obtenir representació al Congrés, cosa que actualment deixaria fora de la cambra espanyola ERC (2,63%) i PDeCAT (2,01%).  “Si realment els preocupa el paper de partits que volen anar contra la Constitució, Cs planteja una qüestió que està a tot Europa pràcticament: que per estar al Congrés dels Diputats has de tenir vots a tot Espanya, com a mínim un 3%”, ha sentenciat.  En aquest sentit, ha apuntat que “si el PP està disposat a canviar de criteri i obrir un debat sobre el paper del partits separatistes a la política espanyola” ell estarà “encantat”, perquè “encara no som conscients que el nacionalisme és una ideologia que va en contra dels valors constitucionals i les llibertats en molts casos”.   En tot cas ha recordat que per poder adoptar aquest tipus de mesures calen majories reforçades al Congrés i per tant que el PSOE se sumi a les propostes. Si no, ha dit, “per molt que PP i Cs estiguem d’acord no podem fer gaire cosa”.  Rivera ha fet aquestes manifestacions en una entrevista a RNE on ha insistit en la necessitat de tornar a aplicar a Catalunya el 155 i la convocatòria d’eleccions generals a l’Estat, perquè “estem en mans de Torra” i “Sánchez ha entregat el govern a un supremacista”.  “És un xenòfob i un racista i no podem governar Espanya amb ell”, ha dit abans de demanar “eleccions” perquè “Espanya no estigui a mans dels que volen destruir Espanya”. Els constitucionalistes, ha dit, “hauríem d’anar junts” i “les imatges de violència atiada per Torra” haurien de provocar aquest canvi. Segons Rivera, la situació ja és “insostenible” i Sánchez està “en un carreró sense sortida que perjudica Espanya”. “Sánchez va mentir, va dir que convocaria eleccions, i s’atrinxera a Moncloa”, ha dit, però pensa “tirar endavant els pressupostos de la mà de Podem” en un camí “absolutament equivocat” i “netejant la imatge del nacionalisme”. En aquest sentit ha recordat que Ábalos va dir que els incidents de l’1-O eren “assumibles”, però “el nacionalisme posa en escac els valors de la democràcia” i cal “un projecte nou per a Espanya” on caldrà “sumar entre constitucionalistes”. “Qualsevol cosa que passi serà millor que el que està passant” a Catalunya, on els CDR van “tirar tanques als Mossos” i Torra “atia la violència”, ha dit, i cal decidir “com s’aplica la Constitució a Catalunya” mitjançant el 155.  En aquest sentit, Rivera ha afirmat que la seva formació vol un 155 que destitueixi el president de la Generalitat. “Estic disposat a discutir” l’aplicació però “Catalunya no pot ser un territori sense llei, on hi ha gent aterroritzada i farta”.  “Espero que no faci falta que sigui perpetu, perquè aplicar la Constitució és un article per evitar delictes futurs”, ha apuntat, però “analitzant el pas del temps segurament cal treure ferro a aplicar el 155 i tenim una clàusula que ens permet que algú faci les funcions de Torra a la seguretat ciutadana, als diners públics o a l’acció exterior”.

Summary: Rivera es mostra disposat a debatre sobre la il·legalització de la CUP que planteja Casado però insisteix en el tall del 3%


El Departament d'Economia i Coneixement ha anunciat que aquest dilluns ha tramès la llista de pagaments pendents de finançar amb el Fons de Liquiditat Autonòmic (FLA) del 2015, tant amb el tram ordinari del mes de desembre com amb el tram addicional aprovat el passat divendres 20 de novembre. En total, s'han enviat factures per import de 3.150 milions d'euros. A la llista s'inclouen els pagaments de les farmàcies (213 milions), els concerts sanitaris i socials (751 milions) i els de l'àmbit de la dependència (78 milions), entre d'altres.  Concretament, la llista inclou un primer grup de pagaments definits com a serveis públics fonamentals, entre els quals hi ha els pagaments de  Les farmàcies (213 milions), els concerts sanitaris (715 milions) i socials (36 milions) i els proveïdors de l'àmbit de la salut (901 milions). També, altres despeses de programes socials i educatius (186 milions), així com també pagaments d'ajuts a la dependència (78 milions), convenis socials amb ens locals (45 milions), i pagaments d'educació universitària (182 milions). L'import per a aquest grup de pagaments ascendeix a un total de 2.356 milions d'euros. També hi ha un segon grup de pagaments de factures de despesa corrent (proveïdors de neteges; seguretat; subministraments d'aigua, gas, electricitat; informàtica i telecomunicacions) de la Generalitat i ens dependents per a la prestació dels serveis bàsics de funcionament. L'import per a aquest grup és de 794 milions.   El Departament puntualitza que la tramesa de la documentació va finalitzar passades les deu de la nit d'aquest dilluns i mitjançant la càrrega de cadascun d'aquests pagaments a l'aplicació que el Ministeri d'Hisenda i Administracions Públiques ha habilitat per a aquesta finalitat.

Summary: La Generalitat envia a Hisenda factures per import de 3.150 milions pendents de finançar amb el FLA del 2015


El president del grup municipal d'ERC a l'Ajuntament de Barcelona, Alfred Bosch, ha situat el president del govern espanyol, Mariano Rajoy, com "l'únic responsable" de la derrota de la capital catalana en la cursa per acollir la seu de l'Agència Europa del Medicament. "Que quedi clar: la candidatura de Barcelona l'havia de defensar Rajoy. L'únic responsable és ell", ha dit a través de Twitter fent referència a unes declaracions de l'alcaldessa de Barcelona, Ada Colau, admetent que el procés podia ser un obstacle per a la victòria de la ciutat.  En tot cas, Bosch ha opinat que ara és el moment de millorar per fer que "tot el potencial de Barcelona atregui inversió i millori la vida de les persones".

Summary: Alfred Bosch veu Rajoy com l'"únic responsable" de la derrota de Barcelona en la cursa per acollir l'EMA


El 67% dels treballadors són de fora de la Unió Europea ACN Barcelona.-El nombre mitjà d’estrangers afiliats a la Seguretat Social va créixer un 8,8% a Catalunya el passat mes d’octubre respecte el mateix mes de l’any passat, concretament fins els 405.418, segons el Ministeri de Treball. Pel que fa la variació intermensual, va caure un 2,5%.  Per règims, 340.959 ho van fer en el règim general, 63.664 com a autònoms i 795 pertanyien al del Mar. D’altra banda, del total, 133.958 –un 33%- pertanyen a la Unió Europea i els 271.460 restants -67%- són de països de fora de la Unió. Dels primers, el col·lectiu més nombrós va ser el romanès (41.488 afiliats), seguit de l’italià (26.922) i el francès (16.301), mentre que el segon grup l’encapçalen els romanesos (49.736), seguit dels xinesos i els pakistanesos, amb 26.636 i 17.257, respectivament.  A l’Estat, el nombre d’afiliats estrangers va créixer un 6,12% respecte l’octubre del 2015, el que suposa 99.982 persones ocupades més que el 2015, la dada més alta registrada en un mes d’octubre el 2007. Per comunitats, s’han produït increments en totes les comunitats, excepte a Astúries (-0,6%) i Extremadura (-15,4%).

Summary: El nombre mitjà d’estrangers afiliats a la Seguretat Social creix un 8,8% a l'octubre a Catalunya


La Junta Electoral Provincial de Barcelona ha instat la Corporació Catalana de Mitjans Audiovisuals que els seus mitjans TV3 i Catalunya Ràdio "s'abstinguin" de fer referència al judici contra els líders independentistes que se segueix al Tribunal Suprem com a "judici de repressió". En resposta a una queixa de Ciudadanos, la Junta també considera que la utilització en espais informatius d'expressions "clarament identificables amb el missatge electoral de determinades opcions polítiques" com 'exili' o 'presos polítics', ha estat contrària a la Llei orgànica del règim de les eleccions generals (Loreg). Per això resol que aquests mitjans "han d'abstenir-se" de dur a terme pràctiques informatives "que s'apartin injustificadament de la legalitat vigent". D'altra banda, Ciudadanos també demanava que TV3 i Catalunya Ràdio es retractessin per haver fet servir aquestes expressions. La Junta Electoral Provincial de Barcelona, però, desestima aquest extrem.

Summary: La Junta Electoral prohibeix a TV3 i Catalunya Ràdio fer servir 'exili', 'presos polítics' i 'judici de repressió'


Els Minyons de Terrassa ha decidit cancel·lar la celebració de la Diada Nova Atenes, prevista pel cap de setmana del 30 de setembre i l'1 d'octubre, i en la que havien de participar, a més dels egarencs, els Castellers de Vilafranca i la Colla Vella Xiquets de Valls. La coincidència amb la celebració del referèndum d'independència de l'1-O impossibilita, logísticament, poder fer la diada als espais destinats habitualment a exhibicions castelleres, com la Plaça Vella o el Raval. El president de Minyons, Jordi Juanico, assegura que la decisió és "dolorosa", i més si es té en compte que "s'estava treballant un cartell per dur a Terrassa una de les millors diades castelleres que s'haguessin vist mai". La colla treballarà ara per a la propera edició que s'haurà de celebrar l'any 2019, donada que la convocatòria de la Nova Atenes és bianual. A més de la Diada Nova Atenes, també s'ha suspès la Diada dels Països Catalans, que també s'havia de celebrar aquell mateix cap de setmana, amb la participació de colles de tots els punts de territori de parla catalana, com els Pallagos del Conflent de la Catalunya Nord, els Castellers d'Andorra i la Jove Muixeranga de València. El president de Minyons, Jordi Juanico, recorda que "el món casteller participa activament de la societat civil catalana i està compromès amb l'esdevenidor polític del país i, per tant, no seria congruent concentrar milers de persones a Terrassa el mateix dia que se celebra el referèndum de Catalunya".

Summary: Minyons suspèn la Diada Nova Atenes per incompatibilitat amb la celebració del referèndum de l'1-O


La 31a edició de la Festa del Vi de Gandesa tanca aquest diumenge després de tres jornades amb la previsió de batre rècords d'assistència després d'haver dispensat més de 10.000 degustacions. El certamen ha congregat 32 de cellers de la DO Terra Alta –la meitat dels registrats a la zona de producció- que ofert tastos dels més de 200 vins diferents que elaboren. Si bé la venda directa de vi és un dels atractius de la mostra, el Consell Regulador de la DO Terra Alta remarca que l'objectiu més important és la promoció de la qualitat. Enguany, les expectatives després d'una verema excepcional  -amb 40 milions de quilos- són bones. La gran assignatura pendent, continua sent embotellar una part més important de la producció. Jornades professionals, tastos i una gran carpa on els cellers participants ofereixen els seus productes. La Festa del Vi, ara més professionalitzada de la mà del Consell Regulador de la DO, ha atret aquest cap de setmana llarg milers de persones a Gandesa, tant de Catalunya com d'altres punts de l'Estat i l'estranger. Segons el secretari de l'organisme, Jordi Rius, s'han repartit 2.200 copes i ofert més de 10.000 degustacions, a partir de la venda de tiquets.  Periodistes especialitzats, prescriptors i someliers tampoc han faltat a la cita. La DO, recorda Rius, més enllà de  vetllar pel control, la traçabilitat i la qualitat, treballa sobretot per promocionar els vins de la Terra Alta. "És una fira on es vent molt de vi. La gent marxa amb caixes. Però el principal motiu és la notorietat, la promoció i la marca col·lectiva Terra Alta en l'àmbit de la qualitat", certifica. Per als cellers, la projecció dels seus vins és, efectivament, el gran valor d'aquestes jornades. "Ens porta gent de Catalunya i de fora, que ve aquí a conèixer els nostres productes i tenim l'avantatge que juguem a casa", apunta Laia Arrufí, responsable del celler Arrufí. La internacionalització és ja un fet a la Terra Alta. L'exportació suposa, actualment, al voltant de la meitat del mercat dels vins de la comarca. Arrufí apunta que, en el seu cas, entre el 30 i 40% dels vins se'n van a l'estranger. "Hem notat que molta que a la Festa ve molta gent de França i d'altres països". Canvi generacional i renovació De fet, en l'àmbit vitivinícola, explica Rius, la comarca està "de moda" d'uns anys ençà. El terme, però, no acaba de convèncer Rius: "el productors i els vins de la Terra Alta han vingut per quedar-se. No és una moda passatgers, són vins de gran recorregut. S'ha produït un canvi generacional, hi ha una il·lusió renovada gràcies als vins i els reconeixements de la zona productora gràcies a la garnatxa blanca, que és el nostre símbol d'identitat i ha obert les portes a la resta de vins". Tot i que encara perdura a l'inconscient col·lectiu de molts consumidors i  ciutadans, la Terra Alta ha deixat de ser una zona productora per excel·lència de vins a doll, d'elevat cos i graduació alcohòlica. "Afortunadament, això ha canviat: fem vins refinats i de gran qualitat, reconeguts en l'àmbit nacional i internacional", apunta Rius, tot recordant l'èxit dels vins de la DO en l'últim concurs internacional "Garnatxes del Món", que es va organitzar a la mateixa comarca.  Enguany, després d'una verema "espectacular", les expectatives són molt elevades. S'ha arribat als 40 milions de quilos de raïm, per sobre dels 37-38 milions de mitjana dels últims anys. Un fruit que ha estat recol·lectat en òptimes condicions de qualitat, sense problemes sanitaris –no s'ha detectat cendrosa, míldiu o cap altra malaltia important-. Els rendiments han arriat als 8.000 quilos per hectàrea les varietats negres –que suposen un 55%- i uns 10.000 les blanques –amb el 45% restant-. El bon moment de vi de la DO Terra Alta, però, no oculta els reptes i assignatures pendents. Segons Rius, cal que els cellers vagin "junts", amb un "mateix discurs" i potenciant la "garnatxa blanca" com a gran símbol d'identitat i qualitat de la zona productora, a més de la resta de varietats recomanades. "Promocionar la marca col·lectiva és el que ens dona valor en un molt gran, on hi ha molt bons vins a tot arreu", indica. Més enllà d'això, el Consell Regulador creu que encara existeix un marge "brutal" de creixement pel que fa al vi embotellat: actualment només es produeixen 7,5 milions d'ampolles pels 40 milions de quilos de raïm produïts. "Es pot embotellar cinc cops més", tanca Rius.

Summary: La Festa del Vi de Gandesa bat rècords d'assistència i ofereix més de 10.000 degustacions al llarg de tres dies


El govern de Colau ha justificat aquest divendres la retirada del llaç groc i de la pancarta d'Open Arms de la façana de l'Ajuntament perquè vol "contribuir a crear un debat constructiu i serè" durant la campanya i la precampanya electoral. "Creiem que és el que necessita Catalunya", ha assegurat el tercer tinent d'alcaldia de l'Ajuntament de Barcelona, Jaume Asens. Ha argumentat que el govern municipal, que va retirar tant el llaç com la pancarta dijous al vespre, no vol "contribuir a generar més tensió" ni "un clima que no és el propici pel debat d'idees que ha de ser una campanya electoral". "No volem que ningú pensi que utilitzem les institucions en benefici propi o per alimentar polèmiques", ha remarcat.

Summary: El govern de Colau diu que ha retirat el llaç groc per "contribuir a crear un debat constructiu" durant la campanya


La carretera N-260 ha reobert parcialment aquest dijous al seu pas pel Pont de Bar (Alt Urgell), dotze hores després que una esllavissada de roques hagi obligat a tallar-la al quilòmetre 213. Els operaris que treballen a la zona on s'ha produït el despreniment han habilitat un pas alternatiu amb semàfor per a la circulació dels vehicles en un dels carrils de la via. D'entre els afectats, hi ha una seixantena d'estudiants de diversos municipis de la Cerdanya que utilitzen el transport escolar per desplaçar-se a la Seu d'Urgell, que han tornat a casa seva per Solsona, Berga i el Túnel del Cadí, fent un tomb que els ha suposat allargar el viatge més d'una hora i mitja.

Summary: Habiliten pas alternatiu a l'N-260 al Pont de Bar, tallada durant dotze hores per una esllavissada


Una persona ha mort aquest dimarts al migdia en un xoc frontal entre un cotxe i un camió a la C-55 al terme municipal de Callús (Bages), segons ha informat el Servei Català de Trànsit. L'accident s'ha produït poc després de dos quarts de dues del migdia al quilòmetre 43,5 on, per causes que es desconeixen, els dos vehicles han col·lidit frontalment i, com a conseqüència, ha mort el conductor del turisme. La via ha quedat tallada en els dos sentits de la marxa arran de l'accident.  Fins al lloc del sinistre s'hi ha desplaçat sis patrulles dels Mossos d'Esquadra, cinc dotacions dels Bombers de la Generalitat i diversos efectius del SEM.

Summary: Un mort en un xoc frontal entre un cotxe i un camió a la C-55 a Callús


L'Institut de la Dona investigarà els insults a la líder de Ciutadans a Catalunya, Inés Arrimadas, després de recollir la denúncia de la diputada del PP al Parlament, Andrea Levy, en referència a la piulada de Toni Albà, que va criticar el viatge que diumenge va fer Arrimadas a Waterloo. "A Amsterdam estaries com a casa i a més tindries tots els teus drets laborals respectats", va escriure l'actor, presumptament en referència al fet que la prostitució és legal a la capital holandesa. En una piulada, l'organisme que depèn de la Secretaria d'Estat d'Igualtat respon a la denúncia i anima a totes les persones que vulguin denunciar aquest o altres casos de masclisme a fer-ho a través del seu Observatori de la Imatge de la Dona. A la piulada de denúncia Levy indica que "és imprescindible seguir treballant contra totes les formes de maltractament i humiliació a les dones, també des de les xarxes socials".

Summary: L'Institut de la Dona investiga els insults de Toni Albà a Inés Arrimadas per una denúncia d'Andrea Levy


El març s'enllestiran les obres de l'espai verd anomenat Clariana del Parc de Canòpia i la reurbanització del primer tram de l'avinguda Meridiana, segons ha explicat la tinenta d'alcaldia d'Ecologia, Urbanisme i Mobilitat de Barcelona, Janet Sanz. Ha destacat que la resta d'obres avancen al ritme previst, de manera que els túnels viaris podrien entrar en funcionament el primer semestre del 2021. En aquest moment s'han executat el 59% dels treballs a l'àmbit Clariana, el 47% del primer tram de l'Avinguda Meridiana i el 45% dels túnels viaris. Sanz ho ha explicat durant la inauguració d'un nou mirador que obrirà el 12 de gener i cada primer dissabte de mes de les 10 a les 14 hores amb l'objectiu que els veïns puguin "comprovar el grau d'execució, desenvolupament i compliment de les obres".

Summary: La transformació de la plaça de les Glòries es començarà a veure el març amb la finalització del parc verd central


Els graus en ciències de salut i en economia han estat els més sol·licitats en la 29a edició del Saló de l'Ensenyament, mentre entre els cicles formatius han destacat els de l'àmbit de les noves tecnologies. En concret, els assistents s'han interessat sobretot per la medicina, la infermeria, l'administració i la direcció d'empreses, la robòtica i el màrqueting. L'edició d'enguany també ha comptat amb la presència d'una quarantena d'expositors internacionals, entre ells 29 de xinesos que han presentat ofertes d'intercanvis culturals amb universitats catalanes. També han tingut sortida els títols en anglès i altres llengües estrangeres, com els grau en turisme de la UAB o el de Global Studies de la UPF. El certamen ha tancat les portes aquest diumenge al migdia amb més de 13.000 assistents. La directora del Saló, Roser Soley, també ha destacat els nous graus de 3 anys que han presentat les universitats catalanes, com ara els Estudis de Gènere a la UAB, Cinema Digital a la UOC, Cinematografia a la UB o Paisatgisme a la UPC. L'impuls dels graus de 3 anys és una de les novetats d'enguany, que també es caracteritza per la internacionalització de les universitats catalanes i una forta presència d'universitats estrangeres. La Setmana de la Formació i el Treball, formada pel Saló de l’Ensenyament i Futura, organitzats per Fira de Barcelona; la Fira Internacional d’Empreses Simulades, de la Fundació Inform; i el nou Saló de la Ocupació Juvenil, organitzat per Barcelona Activa i l’àrea de Joventut de l’Ajuntament de Barcelona, ha reunit uns 100.000 visitants al recinte de Montjuïc des de dimecres 14 de març i fins aquest diumenge al migdia.

Summary: Les ciències de la salut, l'economia i les noves tecnologies centren l'interès dels visitants al Saló de l'Ensenyament


Els representants dels treballadors de les ambulàncies de les Terres de l'Ebre, Camp de Tarragona i Ponent han decidit desconvocar la vaga que tenien previst iniciar els pròxims dies després que la UTE Egara-Lafuente, concessionària del servei a les tres regions sanitàries, hagi decidit fer marxa enrere i no aplicar la reducció de jornada laboral de 150 hores anunciada. La decisió va ser comunicada pels directius als sindicats en una reunió que va tenir lloc aquest dilluns. La mesura havia despertat una forta contestació de la plantilla dels tres lots d'adjudicació o regions –uns 800 treballadors en total- perquè consideraven que la seva aplicació els suposaria una retallada salarial del 10% i la precarització de les condicions laborals amb la contractació de treballadors en pràctiques per cobrir la reducció horària però cobrant només un 60% del sou. Fonts del comitè d'empresa presents a la reunió han apuntat que els representants de la UTE Egara-Lafuente no van detallar cap motiu concret per descartar l'aplicació del nou quadrant horari per als treballadors de les ambulàncies. Segons els sindicats, l'eliminació d'aquestes hores, suposava, per a un treballador fix, quedar-se en les 1.800 hores l'any -quan fins ara podien arribar a ser 1.950 -i la pèrdua de l'ingrés d'entre 200 i 250 euros extres al mes. Aquesta quantia, a més, els permet compensar, com a mesura correctora, la retallada del 3,5% -aplicada des del 2011- i la congelació de l'IPC -des del 2008, després que els seus salaris no hagin incrementat durant els últims anys. En aquests moments, unes 800 persones per la UTE concessionària del transport sanitari a les tres regions: 333 a Tarragona, 221 a Lleida i 213 a la zona del Baix Ebre -dades actualitzades a 14 de novembre.  En cadascun dels tres lots d'adjudicació o regions, es preveien una seixantena de noves contractacions -28 a Tarragona, 18 a Ebre i 19 Lleida-. Els representants dels treballadors, de fet, denunciaven que l'empresa pretenia cobrir aquests llocs amb treballadors en pràctiques, amb un 60% del salari i que serien acomiadats després d'un màxim de dos anys. Un escenari de "precarització laboral" que rebutgen els sindicats.  La vaga, que havia de començar els pròxims dies però sense data concreta, havia de culminar les protestes i conats de convocatòria dels últims mesos en el marc de les negociacions entre sindicats i empresa sobre les condicions laborals i la prestació del servei.

Summary: Els treballadors d'ambulàncies de l'Ebre, Tarragona i Ponent no faran vaga després de la marxa enrere de l'empresa


La Fundació Repsol i la Fundació MACBA han signat aquest divendres un contracte d’ampliació de deu anys, prorrogables a deu més, del dipòsit de 41 obres d’art que l’empresa té cedides al museu. Es tracta de peces de 20 artistes catalans, espanyols i internacionals que el MACBA ha anat incorporant a través de la Fundació Repsol des de l’any 2001, tot i que l’aliança entre les dues institucions es remunta al 1998 amb la donació al museu (aquesta, permanent) de l’obra ‘Rinzen’, una de les peces més significatives d’Antoni Tàpies. La signatura de la renovació del dipòsit l’han formalitzat aquesta tarda la presidenta de la Fundació MACBA, Ainhoa Grandes, i el president de Repsol i de la seva Fundació, Antoni Brufau.   La Fundació Repsol ha renovat la seva col·laboració amb el Museu d’Art Contemporani de Barcelona (MACBA) amb la signatura d’un contracte d’ampliació de l’actual dipòsit de 41 obres pels propers deu anys, amb possibilitat d’una altra pròrroga de deu anys més. Antoni Brufau i Ainhoa Grandes han signat aquest nou contracte que permet l’exhibició de les peces al museu i allarga el vincle entre les dues entitats “pel foment de la cultura accessible a tots els públics”.  L’embrió d’aquesta renovació data del 2001, quan la Fundació Repsol va acordar amb el MACBA l’adquisició de noves peces d’art per a la seva col·lecció permanent, per valor de 250 milions de les antigues pessetes. Des d’aleshores s’han incorporat al museu un total de 41 obres de 20 artistes, entre els quals Ignasi Aballí, Antoni Miralda, Antoni Muntadas, Carlos Bunga, Richard Hamilton, Marine Hugonnier o Rodney Graham. Actualment el museu n’exposa tres dins de l’actual presentació de la seva col·lecció, més el ‘Rinzen’ de Tàpies que llueix al vestíbul.  La presidenta de la Fundació MACBA, Ainoha Grandes, ha agraït avui “l’ajuda” de la Fundació Repsol i la seva contribució a fer “créixer” el museu, també amb iniciatives i “programes” que d’altra manera no haurien vist la llum. Es referia així, a banda del dipòsit d’obres, a l’altra col·laboració que l’entitat privada manté amb el museu des del 2015, pel desenvolupament del Programa d’Accessibilitat que permet “apropar l’art contemporani a tots els públics”. De la seva banda, el president de la Fundació Repsol, Antoni Brufau, ha elogiat el model de col·laboració “público-privada i privada”, doblement, en el sentit de discreta. “El millor lloc on poden estar els quadres és aquí, on els cuidaran i els exhibiran”, ha apreciat Brufau, que també ha lloat la “lluita” del MACBA “contra tots els grans museus de Madrid”. A més, Brufau ha assumit que aquest tipus de col·laboració és una responsabilitat de les empreses privades envers les institucions públiques, “que tenen les seves limitacions”. El president ha conclòs expressant la voluntat de “continuar” amb aquesta col·laboració.  El director del MACBA, Ferran Barenblit, s’ha sumat als agraïments per la renovació del dipòsit d’obres d’art. La col·laboració de la Fundació en aquests dos fronts és “una oportunitat que permet treballar amb els públics i amb les obres d’art”, les dues missions d’un museu, ha dit. “Aquestes obres, des del Tàpies que el visitant es troba en posar un peu al museu fins al llistat que avui perllonga la seva permanència aquí són un eix vertebral de tota la col·lecció”, ha afirmat Barenblit.  A “l’expectativa” dels resultats electorals A les portes de les eleccions municipals, i referent al debat sobre l’ampliació del museu i les seves diverses alternatives, Ferran Barenblit ha mantingut aquest divendres que l’equipament “segueix” amb el seu pla estratègic (que contempla la controvertida ampliació a la Capella de la Misericòrdia), però ha admès que estan “a l’expectativa” de la configuració del proper equip de govern municipal, en funció dels resultats electorals del diumenge. El director del museu ha reiterat també que són “sensibles a la situació”, en referència al litigi amb un centre de salut que busca una nova ubicació al barri, i ha tornat a insistir que desitgen una “solució” que satisfaci les dues parts.

Summary: La Fundació Repsol renova el dipòsit de 41 obres al MACBA pels propers deu anys


L'Audiència de Girona ha confirmat la pena de 6 anys i 2 mesos de presó i una multa de 2.520 euros per a un home que va calar foc a un cotxe de la Policia Local de Salt i va ruixar amb gasolina els agents que el volien detenir. El 18 de novembre del 2011, Raby Azzahir, enfadat per l'expulsió del país del seu germà multireincident, va agafar un bidó de gasolina, va anar fins a la comissaria de Salt i va incendiar el cotxe. Fins a set agents de la Policia Local i dels Mossos d'Esquadra van sortir de la comissaria i, aleshores, el condemnat els va llançar líquid inflamable per sobre mentre amenaçava amb cremar a qui se li apropés. Finalment, un sergent el va poder reduir abans que fes servir l'encenedor.  L'Audiència de Girona ha desestimat el recurs de la defensa i ha confirmat íntegrament la sentència dictada pel Jutjat penal 3 de Girona, que condemnava Raby Azzahir a 6 anys i 2 mesos de presó i a pagar una multa de 2.520 per un delicte d'obstrucció a la justícia, un delicte de danys mitjançant incendi i un delicte d'atemptat contra agents de l'autoritat. A l'hora d'imposar-li la pena, li han apreciat un atenuant d'arravatament perquè conclouen que va actuar ofuscat per l'ànim de venjança. La sentència conclou que el 18 de novembre del 2011 el condemnat "enfurismat per l'expulsió del seu germà, va decidir revenjar-se". Al punt de mira hi tenia, sobretot, un caporal dels Mossos d'Esquadra a qui culpabilitzava de la situació. Cap a les tres de la tarda, va agafar un bidó ple de líquid inflamable i un encenedor de gas i va anar cap a la comissaria de Salt, que aleshores estava al carrer Major 165. Un cop allà, es va apropar a un cotxe patrulla de la Policia Local de Salt que hi havia aparcat al carrer, va ruixar el capó i el sostre amb benzina i li va calar foc.  Les flames van alertar agents que hi havia dins la comissaria, que ràpidament van sortir a fora per "sufocar l'incendi i interceptar l'acusat". "L'acusat, en veure que li apropaven policies, els va llançar líquid molt inflamable del bidó mentre els cridava 'us mataré', 'us cremaré a tots', 'no us apropeu' i 'al que s'apropi el cremo'", recull la sentència.  Quan l'acusat es va veure envoltat pels policies, es va començar a llançar gasolina al damunt "com si es volgués immolar". Un sergent de la Policia Local de Salt va aprofitar el moment per tirar-se-i al damunt i, amb l'ajuda de la resta d'agents, el van reduir.   Quan el van detenir, l'acusat va començar a dir que tota la culpa era del caporal dels mossos i insistia amb dir que pagaria per l'expulsió al Marroc del seu germà petit i que aniria "a per ell". L'acusat el culpava de l'expulsió perquè aquest caporal va ser un dels principals testimonis de l'acusació en un judici en el que el seu germà petit va acabar condemnat per un robatori amb força. A banda de la pena de presó, Azzahir també haurà d'indemnitzar l'Ajuntament de Salt amb 2.096,20 euros pels danys i desperfectes causats al vehicle policial.

Summary: Condemnat a 6 anys i 2 mesos de presó l'home que va calar foc a un cotxe de la Policia Local de Salt


Activistes de la PAH de Barcelona han ocupat aquest dimecres una oficina gestionada per la societat Divarian per reclamar un lloguer social per a cinc famílies. Segons ha indicat la portaveu de la PAH, Lucía Delgado, Divarian no vol renovar els seus contractes de lloguer després d'absorbir les seves hipoteques. "La resposta d'aquest fons voltor ha estat la demanda judicial i fer fora les famílies de les seves cases", apunten els activistes, que reclamen l'aplicació del decret de l'habitatge. Una de les afectades, la Yesenia, viu amb sis persones més, entre elles dos menors, i remarca que només entra un sou a casa. Malgrat aquesta situació de vulnerabilitat sempre han pagat el lloguer. Una altra afectada, la Berta, ha lamentat que Divarian es negui a negociar. De moment no té cap més informació i tem que la desnonaran.

Summary: Activistes de la PAH ocupen una oficina de la societat Divarian per reclamar un lloguer social per a cinc famílies


El socialista Javier Sandoval ha estat nomenat nou alcalde de Sant Vicenç de Montalt (Maresme), un cop ha prosperat la moció de censura que l'oposició va presentar contra el fins ara batlle, Miquel Àngel Martínez Camarasa (CiU). La iniciativa ha comptat amb el suport de tots els grups de l'oposició 9 SV, ERC, C's, PSC i PP i amb els vots a favor dels regidors del PDeCAT, membre del govern municipal. Tot plegat després de l'acord al qual tots els representants de l'Ajuntament han arribat, a excepció de Martínez Camarasa i que suposarà mantenir l'executiu actual però amb un alcalde socialista. La moció es va presentar el 6 de setembre després de l'escàndol per les obres que Martinez Camarasa va fer a casa seva fent servir uns maons que havien sobrat d'una obra pública duta a terme a la població.  Tal i com estava previst la moció de censura a Miquel Àngel Martíne ha prosperat aquest divendres al migdia en el marc del ple extraordinari que s'ha celebrat a l'ajuntament maresmenc. En el text es recorda que les forces polítiques de l'oposició van exigir la dimissió de l'alcalde "pels fets publicats en diferents mitjans de comunicació" i, sobre els quals van demanar explicacions al batlle "sense que aquest fos capaç de justificar cap de les presumptes acusacions reflectides en una gravació amb un treballador de l'ajuntament". Obres amb material de l'ajuntament La polèmica va sorgir després que es fes pública la gravació d'una conversa entre l'alcalde i un operari municipal que va executar unes obres a casa del batlle l'any 2011.  Martínez Camarasa va explicar que aquest empleat de l'Ajuntament va fer un arranjament al seu jardí particular però "fora del seu horari laboral". Tot i això, va admetre que el treballador va utilitzar, sense el seu consentiment, "dotze maons" sobrants d'una obra pública que segons el batlle "s'havien de llençar". L'alcalde va assegurar que l'error va ser no haver ordenat la retirada dels maons un cop va conèixer els fets. A causa d'aquest afer el passat mes de juliol el batlle també va dimitir com a president del Consell Comarcal del Maresme.  Denúncia als Mossos Segons va avançar 'La Vanguardia' aquest dijous, l'operari municipal que va enregistrar la conversa amb l'exalcalde va denunciar Martínez Camarasa davant els Mossos d'Esquadra el passat 16 de setembre. La principal acusació de la denúncia fa referència al fet que l'alcalde utilitzava els serveis de l'operari municipal "sense cobrar per cap d'ells" i revela que "altres membres de la brigada també ho feien". Segons el denunciant aquests eren uns treballs no remunerats i "obligats" per garantir la seva contractació laboral a l'Ajuntament. Així mateix , indica que l'any 2011 va optar per realitzar la polèmica gravació que ara s'ha tornat contra l'alcalde. La declaració d'aquest empleat municipal, conclou que l'exalcalde, en conèixer el contingut del primer enregistrament, el va obligar "sota coacció de perdre la seva feina i la casa de propietat municipal" a registrar una segona gravació on acusava el regidor Robert Subirón (PDeCAT) "de ser l'instigador del primer àudio que l'incrimina".

Summary: Javier Sandoval (PSC) esdevé alcalde de Sant Vicenç de Montalt amb el suport de tot el ple menys el fins ara batlle


L'Ajuntament de Barcelona sospita que la desaparició del bust de bronze de l'escriptor Narcís Oller es deu a un robatori i per això denunciarà els fets davant els Mossos d'Esquadra aquest dijous, segons han confirmat fonts municipals. Els veïns van alertar que el pedestal que aguanta l'escultura a la plaça Narcís Oller del barri de Gràcia estava buit fa quatre dies. La sospita del consistori se sustenta en el fet que cap dels seus departaments ha retirat l'escultura per tal de realitzar tasques de manteniment. De la mateixa manera, la Guàrdia Urbana no ha rebut cap denúncia o avís de bretolada contra el bust, obra de l'artista Eusebi Arnau i que s'exhibia a la plaça del barri de Gràcia des de 1942.

Summary: L'Ajuntament de Barcelona denunciarà el robatori del bust de l'escriptor Narcís Oller


Els diputats presos han entrat al ple per la dreta de la presidència, junts, i quan estava a punt de començar el ple. Oriol Junqueras, Josep Rull, Jordi Turull i Jordi Sànchez han entrat entre forts aplaudiments de la bancada d'ERC i JxCat i només s'ha escoltat un 'fuera' entre els 350 diputats. També els han aplaudit els familiars i autoritats catalanes que els acompanyen a la tribuna. El president d'ERC s'ha saludat donant la mà al líder de Podem, Pablo Iglesias, que seu molt a prop d'ell. Els tres diputats de JxCat s'han saludat amb els seus companys de grup. El president de Cs, Albert Rivera, està assegut a tocar de Sànchez, Rull i Turull i només separats pel passadís. Rivera ha ignorat els tres diputats i només ha mirat a Turull quan aquest se li ha dirigit. Qui sí els ha saludat és Inés Arrimadas, que ha fet dos petons a Turull, Rull i Sànchez. També s'ha vist Sànchez saludar-se amb Gerardo Pisarello dels Comuns.  Membres del PNB i Bildu també s'han acostat a saludar els presos quan han començat les votacions. També s'ha vist conversar Junqueras amb membres de l'executiu de Sànchez, com José Luís Ábalos i Margarita Robles. Els quatre diputats presos han entrat a la cambra poc abans que ho fes el govern en funcions de Pedro Sánchez, també entre aplaudiments. En tot moment, tenen llibertat de moviments dins de l'hemicicle i no porten manilles.  Tots quatre han estat molt actius al principi de la sessió, parlant amb els veïns d'escó. També s'ha vist a Rull i Turull fent servir un telèfon mòbil, ja que a la presó no en tenen. Els diputats de JxCat porten llaç groc, americana i corbata. En canvi, Junqueras avui sí ha optat per portar corbata (dilluns no en portava quan feia l'acreditació al Congrés) però no porta llaç groc.  Els tres diputats de JxCat s'asseuen al costat d'Alberto Garzón d'IU i Jaume Asens, d'En Comú Podem. El que està més a prop és Josep Rull, que ha estat parlant estona amb tots dos. A darrera d'ells hi són Laura Borràs, Míriam Nogueras, Sergi Miquel i Jaume Alonso-Cuevillas, també diputats de JxCat. Tota l'estona han estat també parlant. Junqueras ha fet el mateix amb el portaveu dels republicans, Gabriel Rufián, a qui té al costat.  Quan han començat les votacions, Jordi Turull s'ha mogut de l'escó per anar a saludar el portaveu del PNB, Aitor Esteban, i la resta de diputats nacionalistes bascos. També s'han acostat a saludar els presos els membres de Bildu.  En el moment que Junqueras havia d'anar a votar, ha passat a tocar de la bancada del govern i s'ha saludat amb alguns exministres com José Luís Ábalos o Margarita Robles.  El govern en funcions ocupa el seu escó El govern en funcions del PSOE s'ha assegut a les butaques reservades per a l'executiu. Qui no ho ha fet és Meritxell Batet, ja que és candidata a presidir la cambra baixa –que es votarà en la sessió d'aquest dimarts- i que s'ha situat a la cinquena fila entre la bancada socialista.  Pel que fa al PP, Pablo Casado s'ha assegut al seu lloc habitual en la passada legislatura, a segona fila i a la part dreta de l'hemicicle. L'acompanyen el secretari general del partit, Teodoro García Egea, i la fins avui presidenta de la cambra, Ana Pastor.  Cua per votar El president de la Mesa d'edat, Agustín Zamarron (PSOE) ha renyat els diputats per no fer bé la cua i acumular-se a l'hora d'anar a dipositar la papereta. "Estan creant una cua més llarga que la del pa en la carestia", ha dit.

Summary: Junqueras se saluda amb Pablo Iglesias i Arrimadas fa dos petons a Sànchez, Rull i Turull


El confinament ha obligat el 70% de les entitats no lucratives de Barcelona a aturar o reduir substancialment la seva activitat. Són els resultats d'una enquesta feta entre el 9 d'abril i el 3 de maig per l'espai Torre Jussana. Es van aconseguir 813 respostes vàlides. Aquests resultats, diu el centre de serveis a les associacions, posa de manifest la importància de prendre mesures per recuperar l'acció associativa a la ciutat des del punt de vista social, cultural, ambiental, educatiu i democràtic. A Barcelona hi ha 5.377 organitzacions registrades, i el 32% ha hagut d'aturar la seva activitat. El 38% l'ha reduïda de forma important. Només un 13% ha incrementat la seva actuació. De l’estudi també se’n deriva que les entitats composades totalment per persones voluntàries i aquelles que han hagut d’acomiadar a tota la plantilla mitjançant un ERTO són les que més han paralitzat o reduït la seva activitat. Pel que fa a les preocupacions, destaca la reducció del nivell d’ingressos propis, com mantenir l’acció de l’associació des de la distància i el desconeixement de l’estat dels processos de les subvencions a les quals s’han presentat les entitats. En matèria de necessitats, les organitzacions han remarcat la necessitat de disposar d’informació que permeti planificar les accions futures de l’entitat, tant pel que fa a com es podrà realitzar la seva activitat presencial (ús de l’espai públic, actes amb presència de públic),  com pel que fa a informació sobre els recursos que permeten desenvolupar la seva activitat (terminis de les subvencions, futur dels contractes públics).

Summary: El confinament obliga el 70% de les entitats no lucratives de Barcelona a aturar o reduir molt la seva activitat


El Pi de les Tres Branques ha tornat a patir un nou atac. Aquest cop, uns desconeguts han intentat tallar amb una motoserra una branca del Pi Vell i una altra del Pi Jove. De moment, els Mossos d'Esquadra estan investigant els fets, però tot apunta que s'han produït durant aquesta matinada, ja que la policia va fer ronda aquest dijous i l'arbre no tenia el tall. L'alcalde de Castellar del Riu, Adrià Solé, ha lamentat els fets i ha assegurat que, degut al moment polític actual, ha crescut el número d'atacs que rep el símbol catalanista. Per això, el batlle continua reclamant la instal·lació de càmeres de videovigilància que puguin tenir un efecte dissuasiu.  El Pi de les Tres Branques ja va patir un greu atac el maig del 2014, quan uns desconeguts van tallar una branca del Pi Vell. Finament, al juliol del 2015, la branca va poder tornar a ser enganxada al tronc amb una ànima de ferro. Un mes abans, al juny del 2015, també van intentar serrar sense èxit una de les branques del pi Jove, la mateixa que aquesta matinada.  Situat al Pla de Campllong de Castellar del Riu, el Pi de les Tres Branques simbolitza la unió dels territoris que formen part dels Països Catalans.

Summary: Uns desconeguts intenten tallar amb una motoserra el Pi de les Tres Branques


El Parlament ha rebutjat l'enjudiciament i la possible condemna del president de la Generalitat, Quim Torra. La cambra ha donat llum verda a una proposta de resolució conjunta dels grups de JxCat, ERC i la CUP-CC. La resta hi ha votat en contra. El ple també ha manifestat que els fets pels quals s'acusa Torra "no són constitutius de cap delicte". La cambra també s'ha solidaritzat amb el president "per haver defensat les institucions catalanes, la llibertat d'expressió, la llibertat dels presos i exiliats i el dret a l'autodeterminació". En un altre punt, el Parlament ha manifestat la "desproporció" i "indignitat" del judici i el titlli de "polititzat". El ple també ha condemnat la "repressió reiterada" contra els tres darrers presidents de la Generalitat -Artur Mas, Carles Puigdemont i el mateix Torra. D'altra banda, el Parlament reivindica "la voluntat sobirana" dels catalans "per sobre de qualsevol criminalització, amenaça o intimidació o intent de deslegitimació per part de la judicatura o la fiscalia espanyoles". Per tot plegat recorda que "només la majoria del Parlament té legitimitat per atorgar o retirar la confiança al president i al Govern".  La cambra, amb els mateixos vots, ha constatat que "el canvi de govern a l'Estat no ha canviat la dinàmica repressiva ni la persecució judicial" i que "per als independentistes és impossible trobar justícia a l'Estat espanyol, al contrari que als tribunals europeus". També ha tirat endavant amb els vots dels grups independentistes i el rebuig de la resta de grups una proposta de resolució presentada pels republicans, en què insten el Govern a liderar "un front ampli contra la repressió" i "convocar totes les forces polítiques i socials per plantar cara a l'autoritarisme de l'Estat per consensuar una resposta davant la possible inhabilitació" de Torra. Tot, perquè es pugui "denunciar i plantar cara a la intolerable repressió d'una justícia esbiaixada i polititzada" però que, alhora, "garanteixi el bon funcionament de l'administració en la lluita contra els efectes i l'extensió de la covid-19". D'altra banda, emplaça el Govern a posar davant la taula de negociació que els grans consensos del país que obren la porta a resoldre el conflicte s'articulen al voltant de l'autodeterminació, la fi de la repressió i l'amnistia.  Finalment, s'ha aprovat una proposta de resolució de JxCat en què apunten que els pronunciaments dels tribunals europeus demostren que les causes contra l'independentisme no prosperen en aquest context perquè "són vistes com a causes polítiques i no penals". De fet, posen com a exemple el cas de l'exconseller de Cultura Lluís Puig.

Summary: El Parlament rebutja l'enjudiciament i la possible condemna del president Torra amb els vots de JxCat, ERC i CUP


Els catalans menjaran un total de 906.400 tortells de Reis a tot Catalunya i prop de 592.000 a Barcelona i província, segons les previsions de vendes que fa el Gremi de Pastisseria de Barcelona. El sector artesà preveu un lleuger repunt en les vendes d'un 3% respecte l'any passat. El president del Gremi, Elies Miró, s'ha mostrat satisfet en declaracions a l'ACN del petit augment de vendes i ha assegurat que "no es tracta de remuntades espectaculars però sí d'un pèl cada any, cosa que ens fa estar contents". La majoria de vendes es concentraran entre dijous 5 i el mateix dia 6 al matí i el tortell més demanat continua sent el de massapà. Amb tot, Miró ha explicat que cada cop prenen més força els tortells farcits de nata, crema o trufa. L'obrador de la Pastisseria Miró de Castellterçol (Moianès) es troba aquest dimecres en ple procés d'elaboració dels tortells de Reis, una situació que es repeteix a la majoria de pastisseries del país. Elies Miró, responsable de la pastisseria i president del Gremi de Pastissers de Barcelona, calcula que el sector artesà vendrà un total de 906.400 tortells arreu de Catalunya, 592.000 dels quals seran a la demarcació de Barcelona. Les previsions apunten a un repunt d'un 3% respecte l'any passat. El tortell de Reis és un dels dolços de Nadal que es mantenen més estables en vendes i formats. El de massapà tornarà a ser el més venut, tot i que cada any creixen les vendes de tortells farcits de nata, crema o de trufa. Miró ha explicat que sí que hi ha algunes tendències en el món de la pastisseria que s'han anat consolidant en els darrers anys com ara les mides més petites dels tortells per adaptar-se a tot tipus de famílies i la reducció de la proporció de sucre. A més, el president del Gremi ha explicat que hi ha pastisseries "més atrevides" que canvien el farciment tradicional per d'altres més originals aromatitzats, per exemple, amb cafè o tiramisú.  Pel que fa als preus dels tortells, el Gremi de Pastisseria de Barcelona calcula que, de mitjana, el preu d'un tortell artesà per a 4-6 persones es mantindrà entre els 25 i els 30 euros.  Un producte acabat de fer i sense colorants ni conservants  Des del Gremi de Pastisseria de Barcelona reivindiquen les qualitats del tortell artesà davant de l'industrial. Segons ha explicat Miró, el de pastisseria és un producte "natural, sense colorants ni conservants i fet al dia". De fet, el president del gremi ha relatat que el tortell de pastisseria s'elabora a mà i un per un i "la majoria els fem la mateixa nit de Reis perquè ens els mengem acabats de fer el dia 6". "Les pastisseries donem un producte acabat de fer el mateix dia i això permet que sigui un producte lliure de conservants i colorants", ha reblat Miró.

Summary: Els pastissers catalans preveuen vendre més de 900.000 tortells de Reis, un 3% més que l'any passat


La Junta Directiva Nacional de Reagrupament ha aprovat per unanimitat que el seu president, Ignasi Planas, aspiri a liderar el nou partit que sorgirà de CDC en el congrés que tindrà lloc els dies 8, 9 i 10 de juliol. Els associats ho hauran de ratificar dissabte en una assemblea extraordinària. D'aquesta forma, Reagrupament intenta situar-se en la junta directiva de la nova formació política, que tot apunta que tindrà una dotzena de membres i que es votarà en bloc. El partit defensa la independència i la unilateralitat com a única via possible i reclama un espai nou, amb una nova cultura política i noves cares. El de Planas és el primer nom que oficialment apareix, tot i que hi hagi altres candidats oficiosos que encara no han confirmat si optaran o no al màxim càrrec executiu, com Germà Gordó i Jordi Turull.  Diferents corrents remarquen que una opció més que probable és que hi hagi una única candidatura que intenti aplegar les diferents sensibilitats, i en això tindrà molt a decidir l'actual president, Artur Mas.

Summary: La Junta de Reagrupament proposa Ignasi Planas per liderar el nou partit que sorgeixi de CDC


Barcelona ha inaugurat aquest dilluns el memorial que recorda les víctimes de l'atemptat del 17-A a la Rambla. Es tracta d'una inscripció de 12 metres de llargada incrustada a terra i situada al costat del Pla de l'Os. Amb la frase 'Que la pau et cobreixi, oh ciutat de pau', escrita originalment en àrab i que es pot llegir també en català, castellà i anglès, el memorial vol retre homenatge a les 14 víctimes mortals de l'atemptat, així com a les seves famílies. Durant l'únic parlament que s'ha fet durant l'acte, la germana del nen de Rubí mort a l'atemptat, Mireia Martínez, ha denunciat el tracte que els familiars han rebut per part de les administracions, que ha considerat que té "molt a millorar", i ha reivindicat el dret dels familiars a "saber la veritat".

Summary: Barcelona recorda les víctimes de l'atemptat del 17-A amb una inscripció a favor de la pau a la Rambla


Els taxistes de Girona, Salt i Sarrià de Ter han començat a fer aquest dimarts serveis gratuïts per protestar contra l'amenaça de les llicències VTC. La protesta es farà cada dimarts i dimecres entre les onze i les dotze del matí i les set i les vuit del vespre. En aquestes hores, quan el client pugi al taxi, se l'informarà que el trajecte serà gratuït i els conductors explicaran perquè lluiten contra l'augment de llicències de VTC. El president de Gitaxi, Fernando Samitier, ha detallat que "la intenció és orientar l'opinió pública" sobre el conflicte. La proposta s'ha votat aquest dimarts al matí en una assemblea en què hi ha participat gairebé la totalitat dels conductors de l'àrea metropolitana de Girona.

Summary: Els taxistes gironins faran viatges gratis per protestar contra les llicències VTC


El conductor d’una motocicleta ha mort aquest divendres en veure’s involucrat en un accident de trànsit amb dos turismes. El sinistre ha tingut lloc al quilòmetre 17 de la carretera C-1413a, en terme municipal de Sant Quirze del Vallès (Vallès Occidental). Els serveis d’emergència han rebut l’avís del xoc poc abans de les set de la tarda. Quatre patrulles dels Mossos d’Esquadra i una ambulància i l’helicòpter del Sistema d’Emergències Mèdiques (SEM) s’han desplaçat al lloc dels fets, però no s’ha pogut fer res per salvar la vida de la víctima. A tres quarts de nou de la nit la via seguia tallada en ambdós sentits de la marxa.

Summary: Mor el conductor d’una motocicleta en un accident amb dos turismes a Sant Quirze del Vallès


El govern municipal de Badalona ja ha decidit com gastarà part del superàvit del 2016, xifrat en 21 MEUR. Tot i que segons la Llei d'estabilitat pressupostària del govern espanyol aquests diners s'haurien de destinar a l'amortització de deute, el consistori ja va anunciar que estava disposat a contradir la 'Llei Montoro' i reinvertir el superàvit en polítiques socials. En aquest sentit, el consistori ha anunciat la construcció de tres promocions d'habitatges per destinar-los al lloguer social en diferents barris de la ciutat. En total, les futures promocions sumaran una quarantena d'habitatges i la previsió és que els treballs es puguin licitar durant el primer trimestre de l'any 2018. El cost estaria al voltant del set milions d'euros. El consistori defensa que el deute està controlat després d'haver-se reduït en un 9% l'últim any, situant-lo en 81,9 MEUR al tancament del 2016. Aquesta xifra representa el 50% dels ingressos ordinaris, mentre que la Llei fixa un topall d'endeutament de fins al 75%, per la qual cosa el govern municipal veu justificat poder destinar els diners del superàvit a altres prioritats.  A més de l'argument econòmic, el regidor d'Urbanisme de Badalona, Oriol Lladó, defensa que "la inexistència de polítiques públiques d'habitatge durant el mandat anterior ha propiciat que actualment Badalona no disposi d'un parc públic i la voluntat de l'Ajuntament és corregir aquesta anomalia". És per això que el govern municipal ha acordat destinar una part del superàvit a la construcció de 40 pisos distribuïts en tres promocions. Els emplaçaments estan encara per determinar, tot i que l'Ajuntament ja té detectats alguns solars on podrien anar. L'Àrea d'Urbanisme treballa per poder licitar els projectes durant l'estiu i l'obra a principis de l'any vinent.

Summary: Badalona destinarà part del superàvit de 2016 a la construcció de 40 habitatges per a lloguer social


Protecció Civil ha desactivat aquest dimarts al matí l'alerta del Pla especial d’emergències per risc de vent a Catalunya Ventcat un cop finalitzat l'episodi de vent més intents i generalitzat. No obstant, el Servei Meteorològic preveu que fins aquest dimarts a la tarda encara bufi vent intens de component nord que pot superar ratxes de 90 km/h al Pirineu i Prepirineu i de 100 km/h l’Alt Empordà. En aquesta comarca l’episodi de vent s’allargarà fins aquest vespre. Durant la nit passada, hi ha hagut un descens marcat de les incidències relacionades amb l'episodi de vent. Tot i això s’han mantingut algunes incidències durant el matí, una d'aquestes s'ha produït poc després de dos quarts de vuit del matí quan hi ha hagut l’avís de la caiguda d’un arbre i pedres a la carretera de la Rabassada a Barcelona, que no ha produït danys personals.   El telèfon d’emergències 112 ha rebut un total de 354 trucades per incidències derivades del vent fins a les dotze d'aquest migdia, la majoria per branques i altres objectes en carrers i carreteres, així com caiguda de tendals, cobertes i elements inestables en edificis. Per comarques, les trucades s'han rebut des del Barcelonès (78); Alt Empordà (71); Selva (41); Vallès Oriental (37); Maresme (38); i Baix Empordà (31). Per municipis les trucades s’han fet des de Barcelona (53); Figueres (22); Badalona (18); la Garriga (17); Riudellots de la Selva (16); Mataró (14), i Pedret i Marzà (12). D’aquestes trucades derivades als cossos d’emergències, els Bombers de la Generalitat han atès 271 serveis relacionats amb l’episodi de vent, dels quals 157 a la demarcació de Girona -sobretot a l'Empordà- i 98 a la demarcació de Barcelona, on al Maresme s'han atès 31 serveis. La majoria dels serveis s'han fet per retirar arbres i branques caigudes o a punt de caure i elements no estructurals en perill de caiguda com teules, antenes, cartells, marquesines i tendals.   Cal destacar que aquest dilluns a la tarda una persona va resultar ferida greu a Barcelona en caure-li a sobre un mur d'obra en el marc de l'episodi de vent. Aquesta persona va ser atesa inicialment pels Bombers de Barcelona i, posteriorment, el SEM la va traslladar a l'Hospital Sant Pau. El Servei Català de Trànsit demana als conductors que extremin la prudència en situació de vent i agafin el volant amb fermesa i redueixin la velocitat.  Desactivació del Procicat per fort onatge   Així mateix, Protecció Civil també ha desactivat l’alerta del pla de Protecció Civil de Catalunya Procicat un cop passat el front més intens de fort onatge. No obstant, encara es poden produir onades superiors als 2,5 metres d'altura a l’Alt Empordà fins aquest migdia.

Summary: Protecció Civil desactiva l'alerta del Ventcat un cop finalitzat l'episodi de vent més intents i generalitzat


El titular del jutjat d'instrucció número 20 de Barcelona ha dictat aquest dimecres al vespre presó sense fiança per a quatre dels sis detinguts dimarts a la ciutat en el marc dels aldarulls entre policia i manifestants contraris a la sentència de l'1-O. Se'ls acusa de desordres, atemptat i lesions lleus. Cal recordar que Fiscalia demanava presó per als quatre detinguts, i el Govern presó eludible amb una fiança de 2.000 euros. A l'escrit, el jutge considera que hi ha indicis que alguns dels empresonats van intentar travessar línies policials o es van enfrontar i van agredir agents de l'autoritat, fets tots ells "de notable gravetat i transcendència". A més, afirma que incorren tots els requisits per a la mesura de la presó provisional. (S'afegeixen detalls de l'escrit del jutge) També es considera que els fets que s'atribueixen als detinguts constitueixen accions dirigides a "impedir l'execució d'una sentència ferma dictada pel Tribunal Suprem".

Summary: ACTUALIZACIÓ:Presó sense fiança per a quatre dels sis detinguts dimarts en els aldarulls a Barcelona


El candidat d'ERC a l'alcaldia de Lleida, Miquel Pueyo, ha dit que la formació treballa per confeccionar una candidatura "àmplia" per a les municipals del 2019, que inclourà diferents sensibilitats i espais del republicanisme i que es fixa el repte "de liderar el canvi a la ciutat". A banda de MES i Avancem, la candidatura comptarà amb persones, col·lectius i sectors "que poden anar des de l'espai més progressista de l'antiga Convergència fins a sectors més propers als comuns", integrades en la plataforma Lleida Republicana. Entre aquestes també hi haurà persones amb arrels o orígens estrangers. Pueyo, però, ha tornat a descartar la possibilitat d'una candidatura conjunta amb el PDeCAT o amb la Crida-CUP malgrat reiterar el compromís de "fer possible un canvi a la Paeria després de les eleccions". El republicà Miquel Pueyo vol liderar el canvi a la ciutat de Lleida, ja sigui "esdevenint la força més votada o bé contribuint decisivament a generar aquest canvi", que deixi enrere més de tres dècades de governs socialistes perquè "el cicle de clarobscurs del PSC s'ha acabat, amb més ombres que llums", segons ha dit. Per aconseguir-ho, Pueyo i el seu equip treballen per confeccionar una candidatura "amplia" que abraci diferents sectors del "republicanisme" i del "progressisme". "El compromís que ERC ofereix a la ciutat és un canvi honest" i ha explicat que s'està treballant per fer un programa que té per objectiu "fer una Lleida justa, compromesa, saludable, connectada i propera", ha assenyalat.  El candidat ha remarcat que ERC concorrerà a les eleccions conjuntament amb MES i Avancem, formacions sorgides del "republicanisme socialista" i també es nodrirà de la nova plataforma Lleida Republicana, que integra persones, col·lectius i sensibilitats "que poden anar des l'espai més progressista de l'antiga Convergència fins a sectors més propers als comuns". Pueyo ha explicat que la candidatura, que es presentarà públicament cap a finals de febrer o principis de març, incorporà persones que no han tingut mai cap responsabilitat política, algunes de les quals amb arrels o d'orígens estrangers.   Malgrat aquesta voluntat de "sumar", Miquel Pueyo ha tornat a tancar la porta a una candidatura unitària amb el PDeCAT a Lleida, tal com planteja el candidat d'aquesta formació, Toni Postius, o bé amb altres formacions. Tot i això, ha reiterat el compromís d'arribar a acords amb aquests o altres opcions polítiques per "fer possible un canvi a la Paeria després de les eleccions", "de perfil republicà i oposat a l'espai de centre dreta i extrema dreta que dona suport al 155 i que actualment, directament o indirecta, governa la Paeria". Pueyo ha explicat els reptes d'ERC per al 2019 al tradicional esmorzar d'any nou amb periodistes, en què també han assistit els regidors del grup municipal ERC-Avancem, els diputats a la Diputació de Lleida, la diputada al Parlament Gemma Espigares, i els presidents de la secció local i la regional del partit. Vega qualifica de "decebedores" les polítiques del PSC i en ressalta els "incompliments" Per la seva banda, l'actual president del grup municipal ERC-Avancem a la Paeria, Carles Vega, ha destacat que "el mandat municipal tant amb Ros com amb Larrosa ha estat marcat pel pacte del PSC amb Cs i el suport del PP, els mateixos que ara pacten amb Vox a Andalusia i han donat suport al 155". Vega ha qualificat les polítiques del govern municipal de "decebedor", ja que "els resultats del 2015 que presentaven una Paeria molt diversa amb una gran oportunitat de fer noves polítiques i més participatives", i també n'ha ressaltat "el bloqueig" a l'oposició, "l'incompliment continuat de propostes aprovades", així com "les mateixes velles polítiques d'aparador i dretització de la gestió". Carles Vega ha lamentat que "el PSC no ha escoltat la ciutadania, en projectes com ara el nou POUM en què s'ha fet "una planificació de polítiques de gestió privada de l'espai públic"; en el pla comercial, "desoint el sector comercial local", o en les polítiques socials, en les quals "s'ha reclamat repetidament més recursos i pisos socials". Tot i això, ha destacat que el treball d'ERC-Avancem ha permès augmentar "els recursos d'atenció directa dels serveis socials, l'aprovació de les clàusules èticament i socialment responsables en la contractació pública, la millora de la mobilitat amb l'ampliació del carril bici i el Pla Estratègic del Riu, que podrà gaudir la Lleida del futur".  Finalment, Carles Vega ha descartat formar part de la candidatura que encapçalarà Miquel Pueyo en les municipals del 2019 tot i que ha expressat el seu compromís a col·laborar-hi però "des de fora". Cal recordar que Vega va ser nomenat al juny director dels serveis territorials d'Educació a Lleida, després que Josep Bargalló assumís aquesta conselleria.

Summary: Pueyo aposta per una candidatura republicana "àmplia" a Lleida però descarta un acord preelectoral amb el PDeCAT


La quinzena edició d'El Més Petit de Tots, el Festival Internacional d'Arts Escèniques per a Espectadors de 0 a 5 anys, ha aconseguit 14.000 espectadors i ha superat el 90 per cent d'índex d'ocupació, segons les dades provisionals de l'organització. El certamen s'ha desenvolupat del 9 al 24 de novembre a dotze ciutats de Catalunya, el País Valencià i les Illes Balears i ha comptat amb la participació de 17 companyies, 11 de les quals internacionals. "Un cop més es demostra la importància de l'art orientat a la primera infància i es desfan mites i tòpics relatius tant al rigor artístic de les creacions per a aquest col·lectiu com a l'interès que generen", ha valorat Eulàlia Ribera, directora del festival. En aquesta quinzena edició, el programa ha inclòs més de 120 funcions, de les quals 40 orientades al públic escolar. També s'han potenciat les activitats de participació de les famílies a través de tallers conduïts pels mateixos artistes. Els organitzadors també destaquen el quart Encontre d'Arts Escèniques per a la Primera Infància, que del 15 al 17 de novembre va reunir a Sabadell artistes, programadors culturals, mestres, pedagogs, investigadors universitaris i agents culturals de les administracions públiques per debatre sobre el futur del sector. Hi van prendre part 70 professionals, més de la meitat dels quals de procedència internacional, indiquen els organitzadors. Al festival hi han participat companyies procedents de Catalunya, Noruega, França, Bèlgica, Holanda, Sèrbia i Suècia.

Summary: El festival El Més Petit de Tots tanca la quinzena edició amb 14.000 espectadors i una ocupació de més del 90%


Junts per Catalunya de Figueres denuncia que la seva seu ha estat objecte de pintades demanant la ·"destitució" del conseller d'Interior, Miquel Busch. La bretolada es produeix just l'endemà que els Mossos detinguessin vuit activistes per desordres públics en diverses accions de protesta que van tenir lloc entre el desembre i el maig passat. Als vidres de les instal·lacions hi han escrit 'Prou detencions!!!' i 'Defensar la terra no és delicte'.  El col·lectiu la Forja de l'Alt Empordà ha donat suport a través de les xarxes socials a l'acte contra la seu del partit i l'alcaldessa de la ciutat, Agnès Lladó, ha mostrat la seva solidaritat amb Junts per Figueres. "El diàleg és sempre la millor eina per avançar", ha manifestat en un tuit.

Summary: Apareixen pintades reclamant la "destitució" del conseller Buch a la seu de Junts per Catalunya a Figueres


La secretària primera del Congrés dels Diputats i diputada del PP, Alicia Sánchez-Camacho, ha reclamat aquest dimecres a polítics, mitjans de comunicació i societat en general una “reflexió serena” sobre els “límits i l’ètica per garantir la presumpció d’innocència” després de la mort aquest matí de la senadora i exalcaldessa de València, Rita Barberà i ha criticat l’”acarnissament”i “enjudiciament paral·lel a una persona que no havia sigut jutjada ni condemnada”. En l’aspecte personal, Sánchez-Camacho ha expressat la seva “profunda tristesa” i “grandíssima pena” per la desaparició de Barberá i ha afirmat, en declaracions als mitjans, que l’exalcaldessa de València “no es mereixia aquest final”. La presidenta del PP català ha dit que no es pot saber “ni ningú ho sap” fins a quin punt pot tenir a veure la pressió a la qual Barberá ha estat sotmesa en els darrers temps arran de la investigació per un presumpte blanqueig de capitals i ha afirmat que és “gravíssim, molt trist i impropi d’actituds democràtiques” que la segueixin acusant de “corrupta” quan ja “no es pot defensar”. Sánchez-Camacho ha criticat que Podem no hagi assistit al minut de silenci que s’ha celebrat al Congrés abans de la sessió de control d’aquest dimecres. Per Sánchez-Camacho, “ha estat molt trist i lamentable, no només pel Congrés sinó per la memòria de Rita Barberá i els seus familiars".

Summary: Sánchez-Camacho denuncia “l’acarnissament” i “l’enjudiciament paral·lel” sobre Barberá


El vicesecretari general de coordinació interna Isaac Peraire descarta que la formació sol·liciti un permís perquè la trobada es produeixi a Zarzuela ACN Madrid.-El vicesecretari general de coordinació interna d'ERC, Isaac Peraire, assegura que si el Rei Felip VI vol cridar a consultes el president de la formació i diputat electe al Congrés Oriol Junqueras "l'haurà d'anar a veure a Soto del Real". En una atenció als mitjans des de les portes del Suprem, on Peraire ha declarat com a testimoni citat per la defensa, el també alcalde de Prats del Lluçanès ha assegurat que haurà de ser Felip VI qui es desplaci si vol parlar amb Junqueras en la ronda de contactes de cara la investidura del nou president del govern espanyol. En aquest sentit, ha descartat que ERC sol·liciti cap permís penitenciari perquè el seu líder empresonat pugui desplaçar-se fins a la Zarzuela.  "L'haurà d'anar a veure malauradament a Soto del Real", ha insistit davant les preguntes dels periodistes. Peraire també ha traslladat un missatge de Junqueras i Romeva després del resultat electoral d'ERC el 28-A. Segons ha dit, Junqueras ha mostrat un "immens agraïment per l'escalf i els vots" que van fer possible la victòria dels republicans a Catalunya i alhora ha demanat "persistir" i seguir treballant de cara les eleccions municipals i europees del 26 de maig. Sobre les possibilitats que els presos que són diputats electes puguin recollir l'acta per exercir al Congrés, Peraire s'ha remès a la reunió de l'executiva d'ERC a Barcelona on, ha recordat, no podran ser-hi ni la secretària general de la formació, Marta Rovira, ni el seu president, Oriol Junqueras. En tot cas, ha remarcat, el missatge que traslladaven tant Junqueras com Romeva avui al Suprem l'han expressat, segons ell, "físicament" amb un "somriure satisfet" pels resultats "malgrat la situació".

Summary: ERC diu que si el Rei vol cridar a consultes a Junqueras "l'haurà d'anar a veure a Soto del Real"


El coordinador general del PPC, Xavier García Albiol, s'ha vist obligat a matisar i corregir les seves declaracions fetes arran de la suspensió per part del TC de les conclusions de la comissió del Procés Constituent. Després d'haver dit en roda de premsa que "els independentistes poden fer el que no va aconseguir ni Franco, posar en risc l’autonomia i l’autogovern", el popular ha hagut de rectificar per dir, en una piulada, que "a Catalunya vivim una crisi institucional que ens situa gairebé en el franquisme" i que "són els separatistes els que posen en risc l'autogovern". En una altra piulada que replicava un tuit amb les seves primeres paraules, Albiol aclaria que "és evident per tots que durant el franquisme no hi havia autonomia" i que "ha estat un error d'exposició que aclareixo en el meu últim tuit".

Summary: Albiol matisa que la "crisi institucional" que atribueix als independentistes situa Catalunya "gairebé al franquisme"


Els dos regidors de Som VNG recullen el guant d’ERC per investir a Vilanova i la Geltrú una alcaldessa alternativa al candidat guanyador del PSC, però hi posen una condició: JxCat no ha de formar part del proper govern i s’ha de limitar a donar suport a la investidura. La formació adscrita a Podem, encapçalada per Enver Aznar, recorda que els últims anys hi ha hagut bona sintonia amb ERC i la CUP, i aposta per transformar aquest equip en el nou govern de la ciutat. “La ciutadania ha dit que cal enviar la sociovergència a l’oposició”, apunta Aznar a l’ACN. Els morats recorden que l’acord a tres bandes amb cupaires i republicans suma 12 dels 25 regidors del ple, i confien que JxCat els acabarà concedint el tretzè vot necessari per investir la candidata d’ERC. Aznar s’oposa en rodó a permetre que el candidat del PSC, Juan Luis Ruiz, sigui el proper alcalde de la ciutat. Per això insisteix en traçar un acord de govern alternatiu amb cupaires i republicans que es tradueixi en la investidura de la candidata d’ERC, Olga Arnau, com a nova alcaldessa. La intenció de Som VNG és definir durant els propers dies com seria aquesta proposta executiva, i anar a seduir després JxCat per a què aquests facilitin la investidura.  El cap de files dels morats insisteix que Som VNG, la CUP i ERC –que van compartir tres anys d’oposició durant l’última legislatura- s’avenen, a grans trets, en qüestions com les polítiques socials, l’habitatge i la gestió de la via pública. “Tot allò que s’ha de fer per a la ciutat a partir d’ara no ho podem fer ni amb PSC ni JxCat al govern, perquè ells són els responsables de la degradació actual”, afirma.  A parer d’Aznar, fins el 15 de juny “hi ha suficient marge” per negociar amb els post convergents i que aquests els proporcionin un vot per investir Arnau. Tot i el cop de porta anunciat al PSC, Aznar també assegura que “no té cap problema” per reunir-se amb el socialista Juan Luis Ruiz si li ho demana, “per una qüestió de normalitat democràtica”.

Summary: Som VNG aposta per un pacte de govern a Vilanova amb ERC i la CUP, i insta JxCat a facilitar la investidura


Dos casos positius de coronavirus diferents han obligat a tancar l'escola bressol municipal Gràcia de Barcelona, d'una banda, i a aïllar el primer tinent d'alcaldia, Jaume Collboni, i els regidors Jordi Martí i Montserrat Ballarín. Cap d'ells ha desenvolupat cap símptoma i mantenen la seva activitat laboral des de casa. L'origen d'aquestes mesures de prevenció és el positiu d'una treballadora de l'escola bressol i el d'un empleat de l'Àrea d'Economia, Recursos i Promoció Econòmica del consistori. A més dels tres regidors, hi ha altres persones de l'equip directiu i gerencial de l'Ajuntament en aïllament. Els positius s'han detectat durant el cap de setmana, i les mesures s'han aplicat aquest dilluns. En un comunicat, l'Ajuntament insisteix que són mesures previstes en els protocols, acordades amb les autoritats sanitàries. El positiu al consistori ha obligat a aïllar les persones que han estat en contacte amb la persona infectada. Collboni, Martí i Ballarín estan de moment a casa seva a l'espera que l'Agència de Salut Pública de Barcelona valori si poden anar a treballar. El personal municipal treballa en coordinació amb les autoritats sanitàries per acabar de traçar la totalitat dels contactes d’aquestes dues persones que han donat positiu. De fet, l’Agència de Salut Pública de Barcelona (ASPB) acabarà d’analitzar cas per cas al llarg del dia d’avui per prendre les mesures que siguin necessàries. Aquesta mesura, totalment preventiva, s’ha pres tot i que les dues persones que han donat positiu presenten símptomes lleus, evolucionen favorablement i es troben a casa seva. Cap altra persona ha manifestat símptomes i treballen amb normalitat des de casa.  La intenció de l’Ajuntament, per tant, és facilitar aquestes mesures de teletreball perquè l’operativa municipal segueixi totalment activa.

Summary: Tancada una escola bressol a Gràcia i aïllats Jaume Collboni, Jordi Martí i Montse Ballarín pel coronavirus


Les baixes a la feina no justificades repunten fins un 4,4% durant el 2014, segons un estudi de Foment del Treball ACN Barcelona.-La taxa d'absentisme laboral ha crescut fins un 4,4% al conjunt de l'Estat durant el 2014 i ha trencat així una tendència a la baixa d'aquest fenomen que s'havia produït entre 2008 i 2014. Segons l'Informe del Mercat de Treball i Negociació Col·lectiva elaborat per Foment del Treball, de les 251 hores no treballades el 2014, 189 corresponen a vacances, permisos, formació i representació sindical, 60 hores són relatives a incapacitats temporals, maternitat i conflictes laborals i 2,7 hores són absentisme no justificat. Segons els autors de l'estudi, aquest absentisme es podria reduir amb un millor control per part de l'empresa i un paper més actiu de les mútues i els instituts de salut públics. Tant a Catalunya com a la resta de l’Estat la taxa d’absentisme va créixer fins a l’any 2007 i a partir d’aquest any es va produir una disminució constant i rellevant entre els anys 2008-2013, coincidint amb els anys de crisi econòmica. En canvi, a partir del 2014, s’ha produït un repunt de les baixes d’incapacitat temporal. Al llarg del 2014, doncs, va repuntar fins al 4,4% al global d'Espanya, tot marcant el final d'una tendència de reducció d'absentisme que havia durat 6 anys, des de 2008 fins a 2013. Davant d’aquest escenari, Foment del Treball proposa mesures com un paper més actiu de les mútues i dels serveis mèdics de les empreses i potenciar l'Institut Català d'Avaluacions Mèdiques i Sanitàries (ICAMS). Així mateix, la patronal vol fomentar els canals de comunicació que afavoreixin les interrelacions entre el personal mèdic dels serveis públics de salut i els serveis mèdics de Mútues i empreses i potenciar els recursos i actuacions del ICAMS i la seva coordinació amb les empreses. D’altra banda, la patronal catalana també proposa el reconeixement de competències a les mútues per expedir altes mèdiques en tots els supòsits (incloent els processos de contingències comunes) i potenciar les mesures de control i eficàcia de la incapacitat temporal de curta durada. L’estudi de Foment també aconsella la supressió de l'obligació empresarial de pagament de la prestació des del quart al quinzè dia de la baixa per incapacitat temporal i la revisió de les llistes d'espera amb l'objectiu de reduir-les evitant costos a les empreses en la gestió de la incapacitat temporal.

Summary: L'absentisme laboral creix per primer cop des de 2008 al conjunt de l'Estat


La líder popular apel·la al votant indecís perquè retornin a apostar pel PPC i creu que Pedro Sánchez s'ha adonat que ha perdut "capacitat per arribar" a la Moncloa ACN Cornellà de Llobregat.-La presidenta del PPC i número 3 a la llista al Congrés, Alícia Sánchez-Camacho, ha retret al líder de C's, Albert Rivera, una actitud "personalista". Ha dit fins i tot  que el candidat de la formació taronja no en té prou amb la presidència del govern espanyol sinó que voldria ocupar "totes les cadires" de l'executiu, i arribar a la Moncloa "a qualsevol preu". Abans de participar en un esmorzar a Cornellà amb una vintena de persones, Sánchez-Camacho ha apel·lat als exvotants del PP indecisos perquè retornin la confiança en els populars. Creu, a més, que el líder del PSOE, Pedro Sánchez, s'ha adonat que ha perdut "la capacitat per arribar" a la presidència.

Summary: Sánchez-Camacho retreu a Rivera una actitud "personalista"